Nordjyllands Politi måtte fredag omkring middag rykke ud til Job- og Integrationshuset på Kastetvej i Aalborg. Her truede en 30-årig mand med iranske rødder og bopæl i Aalborg med at sætte ild til sig selv. - Han havde hældt noget brændbar væske ud over sig og truede med at sætte ild til sig selv med en lighter, han havde i hånden, fortæller vagtchef ved Nordjyllands Politi Jess Falberg. Han vurderer at manden er psykisk syg, og efter at det heldigvis lykkedes personale og politi at få talt manden fra at føre sine trusler ud i livet, indviligede manden frivilligt i at blive indlagt på en psykiatrisk afdeling. Den 30-åriges motiv til at true med at gøre skade på sig selv, er ifølge vagtchefen uklart, men han sagde i Job- og Integrationshuset, at han var blevet afvist af dørmænd i Jomfru Ane Gade. - Og det vil man jo normalt ikke reagere på den måde over. Han er sur på systemet, forklarer vagtchefen. Job- og Integrationshuset ligger på Kastetvej 26 i Aalborg

Opsummering:
Det lykkedes heldigvis personale og politi at tale den unge mand til rette.